Henry Kallas

Henry Kallas (sündinud 31. juulil 1989 Tallinnas) on Eesti ettevõtja, kes elab ja töötab Šveitsis Luganos.

Henry Kallas lõpetas 2005. aastal Väike-Õismäe Gümnaasiumi ja on õppinud Haapsalu Kutsehariduskeskuses infotehnoloogiat.

Ettevõtlus

Kallas on olnud seotud äriühingutega Euro Kinnisvaraarendus OÜ ja Euro Kinnisvarahaldus OÜ, mis tegelevad kinnisvara arendamise, ehitamise, haldus- ja hooldusteenuse osutamisega. Euro Kinnisvarahaldus OÜ juhatusse kuulus Henry Kallas alates 2007. aastast.
Oli pankrotitoimkonna liige Euro Kinnisvaraarendus OÜ esindajana äriühingutes Allauto AT OÜ, Unistar-Auto OÜ, Carman Autokeskus OÜ, kellelt nõudis 128,4 miljoni krooni suurust võlga.
Ta on juhtinud äri- ja juhtimisalast nõustamist pakkunud firmat H.K. Invest, juriidilist nõustamist pakkuvat H.K. Law, IT-teenuseid pakkunud ITB Solutions, finantsteenuseid pakkunud Y100! Invest ja koos Kiviõli Keemiatööstuse omaniku Raivo Tammega EC Group ja Mustang Air OÜ-d. Kallase ja tema ettevõttele REC Kinnisvara OÜ kuulub mitmeid bürooruume ja parkimiskohti Tallinna kesklinnas ning muud kinnisvara, mille omanik või kasutusvaldaja on juriidiliselt Küprose või mõne teise välisriigi äriühing. Avalikult kättesaadavate andmete põhjal Kallasel on seoseid Soome, Läti, Šveitsi, USA, Küprose, Malta ja Bulgaaria äriühingutega.

Notar

Kallas on alates 2013. aastast Ameerika Ühendriikide Florida osariigi notar (tunnistus FF 65274) õigusega tõestada tehinguid, kinnitada dokumente ja sõlmida abielu.

Lennundus

Henry Kallasele kuulus äriühingu EC Group OÜ kaudu 50% osalus äriühingus Mustang Air OÜ. Äriühing opereeris 2009. aastal valmistatud lennukit Cessna Citation Mustang registritähisega ES-LCC. Teine pool äriühingust kuulus OÜ-le T.R. Tamme Auto, mille omanikud on Raivo Tamm ja Toomas Tamm.

Meediakajastus ja kohtuvaidlused

Kallas pälvis avalikkuse tähelepanu seoses laenuäriga Soome Vabariigis, talle Eestis kuuluvate sõidukitega, mille koguväärtuseks on eri meediaväljaanded hinnanguliselt arvutanud kogusumma poolest miljonist kuni miljoni euroni – esile on toodud näiteks Lamborghini Aventador, Ferrari California, BMW X6M modifitseeritud versioon Hamann Tycoon EVO M, BMW X5, Mercedes-Benz GL500, Aston Martin Rapide ja Tornimäe kõrghoone katusekorter. Korterit müüs Kallas 2015. aastal 1,2 miljoni euroga.
Henry Kallast süüdistati Soome Vabariigis aastatel 2011–2012 (10-kuulise perioodi vältel) registreeringuta krediidiandmises ja turundusalastes rikkumistes. 2016. aasta jaanuaris mõistis Helsingi Linnakohus Kallase kõikides esitatud süüdistustes õigeks ja lükkas tagasi kõik vara konfiskeerimise nõuded, olles tuvastanud, et laenuandmise episoodis oli süüdistus esitatud pärast selle aegumistähtaja möödumist, turundusalastes rikkumistes ei tuvastatud tunnistajate ütlustele ja teisi tõendeid uurides ebapiisava teabe esitamist ning finantsteenuse osutamisega sellel perioodil ei tekkinud konfiskeerimisele kuuluvat tulu. Kohus hüvitas Kallase õigusabikulud 63 000 euro ulatuses. Helsingi Linnakohtu otsust riiklik süüdistaja ei vaidlustanud. Otsusele esitas apellatsiooni Henry Kallase kaitsja Kai Kotiranta, kes ei nõustunud osade otsuses sisalduvate põhjendustega ja väljamõistetud hüvitisega. 2017. aasta mais võttis Kallase kaitsja Kotiranta apellatsiooni tagasi ja jõustus Helsingi Linnakohtu otsus selle algsel kujul.
Paralleelselt alustas Soome Vabariigist saadud teabe põhjal prokuratuur Eestis menetlust rahapesu tunnustel ja esitas süüdistuse. Kallase sõnul rikub süüdistuse esitamine kahekordse menetlemise keeldu, kuna Soome Vabariigis on samade faktiliste asjaolude põhjal ta õigeks mõistetud.
Kallast süüdistati ka 2011. aastal äriühingu nimel kinnisvara soetamise ja selle hilisemal isiklikul otstarbel kasutamisest tulenevalt 412 938 euro ulatuses maksude tasumata jätmises. Harju Maakohus mõistis juunis 2016 Kallase süüdi, karistades teda tingimisi vangistusega 2 aastat, 2-aastase katseajaga. Tallinna Ringkonnakohus tühistas osaliselt maakohtu otsuse, mõistes Kallase 331 990 euro maksude tasumata jätmises õigeks ja 80 948 euro osas jättis maakohtu otsuse muutmata, vähendades tingimisi karistust 1,5 aastale 2-aastase katseajaga. Apellatsioonis taotlesid Kallase kaitsjad õigeksmõistmist terve süüdistuse ulatuses või alternatiivselt rahalist karistust, tuginedes kohtupraktikale ja asjaolule, et vaidlusalune maksusumma oli riigile juba varem tasutud. Ringkonnakohus rahalise karistuse mõistmisega ei nõustunud, leides, et kohtul puuduvad andmed Kallase sissetulekute kohta välismaal ja erinevate vara hoidmise struktuuride kasutamisega on Kallas oma sissetulekute ja elatustaseme väljaselgitamise muutnud sisuliselt võimatuks, mistõttu poleks võimalik määrata kohast rahalist karistust. Samuti leidis kohus, et rahalise karistuse kohaldamine saadaks ühiskonnale ebaõige signaali. Kallasele mõisteti õigusabikulude hüvitisena 24 765 eurot. Riigikohus menetles riikliku süüdistaja kassatsiooni ja vähendas väljamõistetud menetluskulusid ligemale 10 000 euro võrra, jättes muus osas ringkonnakohtu otsuse muutmata. Pärast otsuse jõustumist teatas Kallas, et annab Riigikohtus väljamõistetud hüvitise heategevusse.
Kallas on alustanud kohtuvaidlusi mitme Eesti meediaväljaandega seoses tema mainimist ilmunud artiklites, näiteks Eesti Ekspressi, Delfi, Õhtulehe ja Äripäevaga ning samuti Riigiprokuratuuriga, heites viimasele ette süütuse presumptsiooni rikkumist ajakirjandusega suhtlemisel.

Aasta pressifoto 2016

Eesti Pressifotograafide Liidu ja Eesti Ajalehtede Liidu žürii valis 991 foto seast 2016. aasta pressifoto ning parima uudis-, olemus-, spordi- ja portreefoto.
Kategooriate lõikes võitnud tööde hulgast valis žürii omakorda parima töö, mis pälvis tiitli „Aasta pressifoto 2016“.
Äripäeva fotograafi Andras Kralla foto Kallasest kandmas 50 000 dollarit maksvat käekella ja kuldset mobiiltelefoni võitis uudisloo kategooria ning valiti kategooriate lõikes aasta pressifotoks.

Isiklikku

Ta on vanim kuuest lapsest – tal on neli nooremat venda ja üks noorem õde.
Alaealisena taotles Kallas oma teovõime laiendamist, et osaleda äriühingute juhatuses, teha tehingud kinnisvaraga ja teostada muid juriidilisi toiminguid ilma vanemate nõusolekuta. Harju Maakohus andis 2007. aasta veebruaris välja määruse, millega laiendas tema teovõimet. Justiitsministeeriumi andmetel on tegemist esimese isikuga, kelle teovõimet nimetatud alustel laiendatakse.
Ta on lõpetanud Inglismaal lennukooli ja omab kopteripiloodi pabereid.
Ta on Eesti Erapilootide Liidu liige ja omab ka väikelaeva kapteni tunnistust.
Ta on käinud Camino de Santiago palverännakul.
Äripäev hindas 2012. aastal Henry Kallase vara väärtuseks 5,1 miljonit eurot, mis paigutas ta Eesti Rikaste TOP-is 444. kohale ja sama aasta edetabelis Dividendide TOP 199. kohale.